**ΠΑΝΕΛΛΗΝΙΟ ΣΩΜΑΤΕΙΟ ΕΡΓΑΖΟΜΕΝΩΝ VODAFONE-ΠΑΝΑΦΟΝ**(Αρ. Απόφασης Πρωτοδικείου: 5215/2008)

Αρ. Πρωτοκόλλου: 27/2016

                            Αθήνα,  10 Ιουνίου 2016

**Ψήφισμα συμπαράστασης στον συνάδελφο & Πρόεδρο**

**της ΠΕΤ-ΟΤΕ Κέρκυρας Γιάννη Τριβυζά**

Το Πανελλήνιο Σωματείο Εργαζομένων καταγγέλλει τη δίωξη του πρόεδρου της ΠΕΤ-ΟΤΕ Κέρκυρας Γιάννη Τριβυζά και την κλήση του στο πειθαρχικό από τη διοίκηση του ΟΤΕ με αβάσιμες, αναληθείς, ανυπόστατες και αναπόδεικτες κατηγορίες.

Ο συνάδελφος Γιάννης Τριβυζάς είναι ευρύτερα γνωστός για την συνδικαλιστική του δράση, μεταξύ άλλων, αποκάλυψε τις παρανομίες από την ανεξέλεγκτη δράση των εργολάβων στο δίκτυο του ΟΤΕ, κατήγγειλε στην Επιθεώρηση Εργασίας την αντεργατική πρακτική του ΟΤΕ με τα μονομελή συνεργεία στο δίκτυο, τα εργατικά ατυχήματα και την παραβατική συμπεριφορά των διοικούντων του ΟΤΕ στην Κέρκυρα και όλες αυτές οι δράσεις ήταν η αφορμή για τη δίωξή του.

Οι κατηγορίες εναντίον του είναι ψευδείς. Κατηγορείται ότι δήθεν έβρισε τηλεφωνικά έναν προϊστάμενό του. Πριν απ' αυτό είχαν επιχειρήσει μέσω απειλών και του εκβιασμού της αρνητικής αξιολόγησης  να τον «συνετίσουν» για να σταματήσει να ασκεί τα συνδικαλιστικά του καθήκοντα.

Η δίωξη αυτή έρχεται να προστεθεί και σε άλλες προηγούμενες συνδικαλιστικές διώξεις κατά  συνδικαλιστών και εργαζόμενων οι οποίοι αντιστέκονται απέναντι στην αντεργατική λαίλαπα και τον εργασιακό μεσαίωνα που προσπαθεί να επιβάλει η εργοδοσία στους εργαζόμενους του ΟΤΕ.  Παρόμοια τακτική ακολουθήθηκε και κατά του προέδρου της ΠΕΤ-ΟΤΕ Χανίων, Λάμπρου Καστρινάκη.

Οι διώξεις αυτές είναι στοχευμένες και επιχειρούν εκτός των άλλων να αδρανοποιήσουν τους συνδικαλιστές οι οποίοι παλεύουν και αποκαλύπτουν τις αντεργατικές πρακτικές της εργοδοσίας. Τελευταία ο ΟΤΕ έχει ετοιμάσει το περιβόητο σχέδιο Consolidation, με το οποίο δρομολογεί την παραχώρηση ολόκληρου του τεχνικού έργου σε εργολάβους και την παραβίαση όλων των νόμων και των συνταγματικών διατάξεων που ισχύει για το απόρρητο των επικοινωνιών. Η Κέρκυρα και τα Χανιά αποτελούν την πιλοτική εφαρμογή αυτού του σχεδίου και οι πρόεδροι των δύο περιοχών αποτελούν εμπόδιο και έπρεπε να «εκκαθαριστούν»!

Κυβερνήσεις και εργοδότες προωθούν την επισφάλεια στην εργασία. Vouchers και 5μηνα, εργολαβίες και επινοικιαζόμενη εργασία, μηνιαίες και ημερήσιες συμβάσεις, απολύσεις, ποινικοποίηση συνδικαλιστικής δράσης, κατάργηση δικαιωμάτων, μισθοί στον πάτο είναι μερικά από όσα απαρτίζουν το νέο εργασιακό καθεστώς που επιβάλλουν το οποίο έρχονται να επιδεινώσουν ακόμα περισσότερο οι νέοι  νόμοι για φορολογία και ασφαλιστικό.

**Συμπαραστεκόμαστε στο συνάδελφο Γιάννη Τριβυζά.**

**Καλούμε τη διοίκηση του ΟΤΕ** **να σταματήσει άμεσα την απαράδεκτη δίωξη.**

Με τον οργανωμένο και συλλογικό αγώνα θα σταματήσουμε την επίθεση ενάντια στα εργασιακά δικαιώματα και την εργοδοτική αυθαιρεσία.

**ΠΑΥΣΗ ΚΑΘΕ ΔΙΩΞΗΣ ΕΙΣ ΒΑΡΟΣ ΤΟΥ ΣΥΝΑΔΕΛΦΟΥ**

**ΓΙΑΝΝΗ ΤΡΙΒΥΖΑ**

**ΟΧΙ ΣΤΗΝ ΠΟΙΝΙΚΟΠΟΙΗΣΗ ΤΗΣ ΣΥΝΔΙΚΑΛΙΣΤΙΚΗΣ ΔΡΑΣΗΣ**

Το ΔΣ του Πανελλήνιου Σωματείου Εργαζομένων Vodafone- Πάναφον